b'\n_START_ARTICLE_\nAarno Walli\n_START_PARAGRAPH_\nAarno Rafael Waldemar Walli (26. lokakuuta 1920 Helsinki \xe2\x80\x93 16. elokuuta 2007 Helsinki) oli suomalainen kapellimestari ja pianisti. H\xc3\xa4n valmistui ekonomiksi vuonna 1947 ja toimi muun muassa Musiikki-Fazerin palveluksessa vuoteen 1958, jolloin tuli Yleisradion tuottaja-ohjaajaksi ja musiikkiohjelmien toimittajaksi._NEWLINE_Walli oli mukana vuonna 1942 uudelleen kootussa Rytmi-pojat-orkesterissa Eugen Malmst\xc3\xa9nin kanssa Helsingin-konserteissa, joilla ker\xc3\xa4ttiin rahaa sotainvalidien hyv\xc3\xa4ksi, ja Erik Lindstr\xc3\xb6min yhtyeess\xc3\xa4, joka voitti jazz-kilpailut vuonna 1945._NEWLINE_Yleisradion viihdetoimituksessa toimiessaan Walli oli taustahahmona Suomen osallistuessa Eurovision laulukilpailuihin._NEWLINE_Aarno Wallin lapsia ovat kitaristi Hasse Walli sek\xc3\xa4 t\xc3\xa4m\xc3\xa4n vuonna 1995 kuollut pikkuvelipuoli, Kingston Wall -yhtyeen keulahahmo Petri Walli.'